Folketing
2003-05-23

Det, der er det afgørende, er, om der er flere til at tage sig af de nødvendige velfærdsopgaver, og at folk oplever, om der bliver en dårligere velfærd eller en bedre velfærd. Uanset hvor meget man forsøger at gøre tal op, og uanset om man sammenligner med det ene eller det andet kvartal - afhængigt af hvad der passer bedst ind i det, man står og taler om - så er virkeligheden, at der bliver skåret ned både over for børnene og de ældre og de syge. Så til hr. Lars Barfoed: For mig er det afgørende, hvad det er for opgaver, der bliver løst. I mange sammenhænge er det ikke så afgørende, om det er private eller offentlige eller selvejende institutioner. Der er mange selvejende institutioner, der gør et kæmpe stykke arbejde i dette land, og jeg tror, at det har en positiv virkning på både pædagogik og meget andet, at vi har de selvejende institutioner. Jeg tror også, at det på mange områder har haft betydning, at der har været private virksomheder, der har udviklet nogle ting.